M. Kotian, poslanec: (2009-04-29):
Vážené poslankyne a vážení poslanci, vážený pán predkladateľ, nakoľko som bol poverený  poslaneckým klubom Hnutia za demokratické Slovensko – Ľudovej strany, aby som vystúpil  v rozprave k návrhu zákona o osobitnom príspevku baníkom aj s predloženým pozmeňujúcim návrhom zákona, týmto tak konám. A dávam do pléna Národnej rady Slovenskej republiky nasledovné stanovisko. Ešte predtým by som chcel povedať, že mi je ľúto, ľúto mi je toho, že tento návrh zákona je už v pléne Národnej rady skoro tri štvrte roka. Keby sa tento návrh zákona podľa pôvodného predloženia, ktoré tu bolo, schválil k termínu 1. 1. 2009, tak určitá skupina baníkov, ktorá, dá sa povedať, je už teraz mimo toho limitu, tých 62 rokov veku, by bola ešte dostala v tomto období 1 750 eur, čo je 52 500 korún. Osobne si myslím, že títo baníci si to zaslúžili. A je mi ľúto, že sa tento zákon v pléne Národnej rady dostáva až teraz do druhého čítania a bol odložený o pol roka. Hnutie za demokratické Slovensko – Ľudová strana vo svojom volebnom programe mala jasné sociálne aspekty v prospech obyvateľov Slovenskej republiky, ktoré boli následne zahrnuté aj do programového vyhlásenia vlády. Súčasťou tohto sociálneho programu bolo aj celospoločenské ocenenie baníckeho stavu, fyzicky ťažkej, nebezpečnej a namáhavej práce baníkov v podzemí. Preto chcem konštatovať, že Hnutie za demokratické Slovensko – Ľudová strana podporuje návrh tohto zákona, ktorý je v prospech baníkov. Ja by som chcel vylepšiť tento návrh zákona svojím pozmeňujúcim návrhom, ktorý je orientovaný hlavne na zdravotný stav baníkov a na zdravotnú prevenciu. Pán predkladateľ aj v dôvodovej správe uvádzal viacero aspektov, medzi nimi aj to, že baníci sa dožívajú  nižšieho veku. To úplne s vami súhlasím. A ste to odpovedali aj v úvode svojho vystúpenia, kde tento problém je veľmi jasný. A ukazuje sa to aj v rôznych štatistických materiáloch, čo sa týka  priemerného veku baníkov oproti veku ostatných obyvateľov. Plne s vami súhlasím  a je to tým, že ide o fyzické opotrebovanie tela, choroby z povolania, ktoré sú následkom  ťažkej, fyzickej a nebezpečnej práce. Pán predkladateľ, dňa 1. apríla ste dávali stanovisko do denníka Sme, kde ste medzi iným uviedli nasledovné: „Tí, ktorí mali možnosť sfárať do podzemia a videli podmienky, ktoré sú tam, by súhlasili s názorom, že baníkom tento príspevok patrí.“ Vy deklarujete tento stav z toho, že ste sfárali do podzemia, možno na takú exkurziu, ja som však v bani pracoval 15 rokov na neproduktívnych a produktívnych pracoviskách, od dopravy montážnej čaty, rabovacej čaty, rekonštrukcie banských diel, na ručnej stene, na mechanizovanej stene, pracoval som aj na banských stavbách na razení banských diel ako zmenový aj ako prvý predák kolektívu. A určitý čas som robil aj zmenového strelmajstra. Takže summa summarum skúsenosti z pätnásťročnej baníckej práce mojej osoby a vašej exkurzie sú, myslím, neporovnateľné. Ale toto nie je podstatou veci, je to len obyčajná okrajová záležitosť. Pán predkladateľ, čo sa týka osobitného príspevku pre baníkov, tu sme na jednej rovine, tu sme na spoločnej lodi. Plne s vami súhlasím. Ja myslím, že je nutné spraviť tú celospoločenskú objednávku, ktorá ide cez tento návrh zákona, aby baníci boli za túto ťažkú a namáhavú prácu nejakou formou odmenení. Ja by som chcel dať však baníkom mojím pozmeňujúcim návrhom niečo viac. Povedal by som, že ide o takú čerešničku na torte. Ja by som chcel dať baníkom viacej zdravia, aby si dôchodok užili v relatívnom zdraví, resp. aby mali tú možnosť, aby si vlastným rozhodnutím mohli predĺžiť svoj život. Jasne a stručne povedané, môj pozmeňujúci návrh je o tom, že o svojom zdraví a dĺžke života budú rozhodovať baníci, a nie majitelia súkromnej firmy, akciovej spoločnosti. Tento môj pozmeňujúci návrh odstraňuje segregáciu a diskrimináciu baníkov medzi sebou. Pán predkladateľ, vy ste však pri mojom pozmeňujúcom  návrhu nie na strane baníkov, ale na strane zamestnávateľa čiže na strane súkromnej firmy. Pán predkladateľ, komunikovali sme o tom na výbore pre hospodársku politiku, kde sme si vzájomne tieto veci  vyjasňovali. Ja nesúhlasím s tým, aby súkromná spoločnosť, ktorej rozhodujúcim cieľom je zisk, vyrábala  invalidov a zodpovednosť za sociálnu sféru prevzal štát a daňoví poplatníci. Na hospodárskom výbore ste mi vytkli, že mojím pozmeňujúcim návrhom bude ohrozená ťažba hnedého uhlia na hornej Nitre, že sa zvýši nezamestnanosť a bude doslova zastavená výroba elektriny v Zemianskych Kostoľanoch. No, pán poslanec, ja som bol veľmi prekvapený, že bolo takéto konštatovanie. Bude to vraj moja zodpovednosť. Pán poslanec, ja by som povedal, je to nehoráznosť a demagógia. Je mi ľúto, že presadzujete hospodársky zisk súkromnej spoločnosti nad zdravie baníkov. Je to postavené na hlavu. Pán predkladateľ, ja sa tej zodpovednosti absolútne, absolútne nebojím ani sa jej nezbavujem, keď sa mi podarí ochrániť zdravie a predĺženie veku baníkov, čo sleduje môj pozmeňujúci návrh. Vážené panie poslankyne, vážení páni poslanci, preto predkladám do pléna Národnej rady Slovenskej republiky nasledujúci pozmeňujúci návrh na zmenu k návrhu zákona, ktorým sa mení a dopĺňa zákon č. 98/1987 Zb. o osobitnom príspevku baníkom v znení neskorších predpisov a o zmene a doplnení zákona č. 461/2003 Z. z. o sociálnom poistení v znení neskorších predpisov. Ide o tlač 920. K článku I: Po prvé. V bode 1 § 2 ods. 2 a 3 sa vypúšťajú slová „za jeho trvania“ a slová „vek najmenej 50 rokov“ sa nahrádzajú slovami „najmenej 55 rokov veku“. Po druhé. V bode 1 § 2 ods. 6 sa slová „v odsekoch 2 a 4“ nahrádzajú slovami „v odseku 4“. Odôvodnenie. Navrhuje sa podmienku veku 50 rokov nahradiť 55 rokmi veku a vypustiť z podmienok nároku na osobitný príspevok baníkom podmienenie dovŕšenia tohto veku za trvania požadovaného zamestnania, zdôrazňujem, za trvania požadovaného zamestnania. Vážené panie poslankyne, vážení páni poslanci, tento pozmeňujúci návrh vracia tento návrh zákona do pôvodného, čistého stavu, tak ako vyšiel z ministerstva sociálnych vecí a rodiny, tak ako vyšiel z ministerstva hospodárstva. Týmto pozmeňujúcim návrhom sa odstraňujú lobistické záujmy a snahy, ktoré sú zakotvené v prospech vedenia súkromnej akciovej spoločnosti a v neprospech baníkov. Záverom ešte jedna poznámka. Už v spomínanom denníku Sme ste 1. apríla dávali stanovisko za poslanecký klub Hnutia za demokratické Slovensko – Ľudovej strany. Ja som si vaše uvedené stanovisko overil aj u redaktora uvedeného článku Jána Krempaského, ktorý má tento váš rozhovor nahraný. Ja by som vás chcel, pán predkladateľ, len požiadať, aby ste v budúcnosti nedávali stanoviská za Hnutie za demokratické Slovensko – Ľudovú stranu, nakoľko nie ste naším členom, nie ste naším poslancom a nie ste naším hovorcom. Vážené panie poslankyne, vážení páni poslanci, ešte by som chcel požiadať o podporu môjho pozmeňujúceho návrhu. Pevne verím, že sa rozhodnete správne. Verím, že nebudete hlasovať za biznis súkromnej firmy, ale za zdravie a predĺženie veku baníkov, za čo vám vopred ďakujem.